CELEX: C2006/249/28
Language: el
Date: 2006-10-14 00:00:00
Title: Υπόθεση T-209/06: Προσφυγή της 10ης Αυγούστου 2006 — European Association of Im- and Exporters of Birds and live Animals κ.λπ. κατά Επιτροπής

14.10.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 249/11
            
         Προσφυγή της 10ης Αυγούστου 2006 — European Association of Im- and Exporters of Birds and live Animals κ.λπ. κατά Επιτροπής
   (Υπόθεση T-209/06)
   (2006/C 249/28)
   Γλώσσα διαδικασίας: η ολλανδική
   Διάδικοι
   
      Προσφεύγοντες: European Association of Im- and Exporters of Birds and live Animals, Vereniging van Im- en Exporteurs van Vogels en Hobbydieren, Willem Plomp, ο οποίος ενεργεί υπό την ονομασία Plomps Vogelhandel, και Marinus Borgstein (εκπρόσωπος: J. Wouters, advocaat)
   
      Καθής: Επιτροπή των Ευρωπαϊκών Κοινοτήτων
   Οι προσφεύγοντες ζητούν από το Πρωτοδικείο
   
               —
            
            
               να ακυρώσει την απόφαση 2006/522/ΕΚ της Επιτροπής, της 25ης Ιουλίου 2006·
            
         
               —
            
            
               να καταδικάσει την Επιτροπή στα δικαστικά έξοδα.
            
         Λόγοι ακυρώσεως και κύρια επιχειρήματα
   Οι προσφεύγοντες είναι, από τη μια πλευρά, ενώσεις που προασπίζονται τα συμφέροντα των εισαγωγέων και εξαγωγέων πτηνών και ερασιτεχνικώς εκτρεφομένων ζώων και, από την άλλη πλευρά, εισαγωγείς και εξαγωγείς, μεταξύ άλλων, πτηνών. Βάλλουν κατά της αποφάσεως 2006/522/ΕΚ της Επιτροπής (1).
   Οι προσφεύγοντες θεωρούν ότι η επίμαχη απόφαση δεν αποτελεί αναγκαίο μέτρο, καθόσον οι κανόνες που υπάρχουν σχετικά με την καραντίνα παρέχουν επαρκή προστασία.
   Οι προσφεύγοντες ισχυρίζονται περαιτέρω ότι η απόφαση αυτή αντίκειται στην αρχή της προφυλάξεως, καθόσον η Επιτροπή δεν στηρίχθηκε στην όσο το δυνατόν πληρέστερη επιστημονική αξιολόγηση.
   Κατά τους προσφεύγοντες, η πλήρης απαγόρευση των εισαγωγών είναι και δυσανάλογη αν ληφθεί υπόψη το πραγματικό πλαίσιο της επίμαχης αποφάσεως, δηλαδή η προσβολή πτηνών από την Ταϊβάν με τη γρίπη των πτηνών.
   Οι προσφεύγοντες ισχυρίζονται επίσης ότι η Επιτροπή ενήργησε κατά κατάχρηση εξουσίας και ότι ο πραγματικός λόγος της παρατάσεως των προστατευτικών μέτρων είναι η επιθυμία της Επιτροπής να αναμείνει το πόρισμα της εκθέσεως της υπαγομένης στην Ευρωπαϊκή Αρχή για την Ασφάλεια των Τροφίμων ειδικής ομάδας για την υγεία και ευζωία των ζώων.
   Επιπλέον, τα μέτρα δημιουργούν δυσμενείς διακρίσεις, καθόσον τα πουλερικά εξαιρούνται από το πεδίο εφαρμογής των μέτρων αυτών.
   
      (1)  Απόφαση 2006/522/ΕΚ της Επιτροπής, της 25ης Ιουλίου 2006, για την τροποποίηση των αποφάσεων 2005/759/ΕΚ και 2005/760/ΕΚ για τη λήψη ορισμένων μέτρων προστασίας σχετικά με την υψηλής παθογονικότητας γρίπη των πτηνών και τις μετακινήσεις ορισμένων ζώντων πτηνών στο εσωτερικό της Κοινότητας (ΕΕ L 205, σ. 28).